section_heading: Magnetska deklinacija
paragraph_text: Magnetska deklinacija je kut između magnetskog i zemljopisnog meridijana. Krivulje koje spajaju mjesta s istom magnetnom deklinacijom nazivaju se izogone, a s deklinacijom 0° agone. Pravilne promjene deklinacije u tijeku vremena zovu se dnevne i godišnje varijacije, a nepravilne magnetske oluje. Deklinacija može biti istočna (pozitivna) i zapadna (negativna). Nagla promjena magnetne deklinacije na malim udaljenostima naziva se magnetskom anomalijom (kod Kurska; otok Jabuka na Jadranu). Za točno određivanje magnetne deklinacije upotrebljava se magnetski teodolit.